./data/phi0914/phi00145/phi0914.phi00145.perseus-lat1.xml
Titus Livius (Livy)
in qua				cognitione magis utra pars Romanis, utra regi favisset quaesitum est, quam utra				fecisset iniuriam aut accepisset;  noxa liberati				interfectores; exilium pulsis aeque ratum fuit ac mors interfectis; A Baebius unus est damnatus, quod milites Romanos				praebuisset ad ministerium caedis   hic eventus Aetolorum causae in omnibus				Graeciae gentibus populisque eorum, qui partis Romanorum fuerant, inflavit ad				intolerabilem superbiam animos et obnoxios pedibus eorum subiecit,  quos aliqua parte suspicio favoris in regem				contigerat   tria genera principum in civitatibus				erant, duo, quae adulando aut Romanorum imperium aut amicitiam regum sibi privatim				oppressis faciebant civitatibus; media una pars utrique				generi adversa libertatem et leges tuebatur   his ut maior apud suos caritas,				ita minor ad externos gratia erat  secundis rebus elati Romanorum partis eius				fautores soli tum in magistratibus, soli in legationibus erant   hi cum frequentes et ex Peloponneso et ex Boeotia et ex				aliis Graeciae conciliis adessent, implevere aures decem legatorum:  non eos tantum,				qui se propalam per vanitatem iactassent tamquam hospites et amicos Persei, sed				multo plures alios ex occulto favisse regi, qui per speciem tuendae libertatis in				conciliis  adversus Romanos omnia				instruxissent,  nec aliter eas mansuras in fide				gentes, nisi fractis animis partium aleretur confirmareturque auctoritas eorum, qui				nihil praeter imperium Romanorum spectarent   ab				his editis nominibus evocati litteris imperatoris ex Aetolia Acarnaniaque et Epiro				et Boeotia, qui Romam ad causam dicendam sequerentur; in Achaiam ex decem legatorum				numero profecti duo, C Claudius et Cn Domitius, ut ipsi edicto evocarent   id duabus de causis factum, una, quod fiduciae plus				animorumque esse Achaeis ad non parendum credebant et forsitan etiam in periculo				fore Callicraten et ceteros criminum auctores delatoresque;  altera, cur praesentes evocarent, causa erat, quod ex				aliis gentibus principum litteras deprensas in commentariis regiis habebant, in				Achaeis caecum erat crimen nullis eorum litteris inventis